雜興  其三
作者：劉克莊
朝代：宋

paragraphs: 欃槍初疑附，直爲饑所驅。
酸寒仰鼻息，飛走受指呼。
邊臣失駕馭，積漸驕灌夫。
一朝怒螳臂，跳踉何其愚。
李陵出偏師，斃之如拉枯。
零落殘部曲，相與奉楊姑。
去爲韃行省，蟠據兖鄲區。
其子少而黠，亦頗涉獵書。
耻父污國史，諱人呼逆雛。
拜表舉全齊，獻之王會圖。
遂救東隅失，許稱南面孤。
功名雖不終，忠孝焉可誣。
不知戰場內，曾有廟貌無。
吾嘗草二麻，何處陳束芻。